कांग्रेस के इस राज्यसभा सांसद ने धारा 370 पर नेहरू के विचार बताए और पार्टी छोड़ दी  
कहा- मुझे कश्मीर मुद्दे पर व्हिप जारी करने को कहा, यह जनभावना के खिलाफ
नेहरू ने कहा था, आर्टिकल 370 एक दिन घिसते-घिसते पूरी तरह घिस जाएगा
कहा- मेरा मानना है कि अब कांग्रेस को तबाह होने से कोई नहीं बचा सकता
कांग्रेस (Congress) के राज्यसभा के व्हिप भुभनेश्वर कलीटा (Bhubaneswar Kalita) पर अपने सांसदों को व्हिप जारी कर उनकी उपस्थिति सुनिश्चित करने की ज़िम्मेदारी थी लेकिन धारा 370 (Article 370) पर कांग्रेस के रुख का विरोध करते हुए वे पार्टी छोड़ गए. अब खबर है कि आर्टिकल 370 को खत्म करने पर मतदान में कई कांग्रेसी सांसद गैरहाजिर रहेंगे.
कांग्रेस के सांसद भुभनेश्वर कलीटा ने एक पत्र में कहा है कि 'आज कांग्रेस ने मुझे कश्मीर मुद्दे के बारे में व्हिप जारी करने को कहा है. जबकि सच्चाई ये है कि देश का मिजाज पूरी तरह से बदल चुका है और ये व्हिप देश की जनभावना के खिलाफ है.'
भुभनेश्वर कलीटा ने कहा है कि ''जहां तक आर्टिकल 370 की बात है तो पंडित नेहरू ने खुद इसके विरोध में कहा था 'आर्टिकल 370 एक दिन घिसते-घिसते पूरी तरह घिस जाएगा.' आज कांग्रेस की विचारधारा से लगता है कि कांग्रेस आत्महत्या कर रही है और मैं इसमें कांग्रेस का भागीदार नहीं बनना चाहता हूं. मैं इस व्हिप का पालन नहीं करूंगा और मैं कांग्रेस पार्टी से अपना इस्तीफा देता हूं.''
उन्होंने पत्र में लिखा है कि 'आज की कांग्रेस पार्टी की लीडरशिप आज कांग्रेस को पूरी तरह से तबाह करने के काम कर रही है. मेरा मानना है कि अब इस पार्टी को तबाह होने से कोई नहीं बचा सकता.'